《兵书峡》
清代·朱琦

两山束怒涛，峭壁如削铁。云是兵书峡，万古閟石穴。

神猿昔巢此，夜半思盗窃。六丁忽摄去，荒崖中断裂。

至今绝梯援，天巧不妄泄。我闻发微叹，神兵岂留诀。

幻想托鬼峪，望眼迷嵽嵲。颇疑兹岩底，下有老蛟窟。

乱石淬剑芒，惨澹斗霜雪。艰危懔可怖，一帆去如瞥。

作者简介：（?—1861）广西桂林人。字伯韩，一字濂甫。道光十五年进士。为御史时数上疏论时务，以抗直闻。家居办团练以抗太平军。后以道员总团练局，助守杭州，城破死。文宗桐城派，有《怡志堂诗文集》。